༸སྐྱབས་རྗེ་རྒྱལ་བ་སྨན་རི་བའི་ཁྲི་འཛིན་སོ་བཞི་པ་མཆོག་མཇལ་ཞུས་སྐབས་རིན་པོ་ཆེ་མཆོག་ལ་གོང་གསལ་ཡིག་རྙིང་དེ་དག་གི་ཁྲོད་ནས་བོན་དཔེ་རྙིང་པ་ཁག་ཅིག་སྤྱན་འབུལ་ཞུས་ཏེ།རྒན་ལགས་དང་ངེད་གཉིས་མོན་ཡུལ་དུ་སྤྲོ་འཆམ་ཕྱིན་པས་ད་སྔོན་མཇལ་མྱོང་མེད་པའི་བོན་དཔེ་རྙིང་པ་འདི་བཞིན་རྙེད་སོན་བྱུང་ཚུལ་སྙན་གསན་ཞུས་སྐབས།རིན་པོ་ཆེ་མཆོག་ནས་ཐུགས་དགྱེས་ཚོར་ཆེན་པོས་སྔོན་མ་མོན་ཡུལ་དེ་ཕལ་ཆེར་བོན་ཆོས་དར་སའི་ལུང་པ་ཞིག་ཡིན་སྟབས་ང་ཚོ་ལ་མེད་པའི་དཔེ་དཀོན་ཡོད་ཐག་ཆོད་རེད།ཁྱེད་རང་གཉིས་ཀྱིས་གང་རྙེད་པའི་དཔེ་ཆ་དེ་དག་དཔར་བརྒྱབ་ན་འགྲིག་གི་རེད།འགྲོ་སོང་ལས་ཁུངས་ནས་ཐོངས་ཞེས་བཀའ་གསུང་སྤྱིར་ཕེབས་བྱུང་བ་བཞིན་ད་ལན་ངེད་༸དབུས་གཡུང་དྲུང་བོན་འཛིན་སྐྱོང་ལྷན་ཚོགས་ཀྱིས་མོན་ཡུལ་ནས་རྙེད་པའི་དཔེ་ཚོགས་རྣམས་བདམས་བསྒྲིགས་ཀྱིས།༸སྐྱབས་རྗེ་ཞིང་གཤེགས་དམ་པ་༸རྒྱལ་བ་སྨན་རིའི་ཁྲི་འཛིན་༣༣པ་མཆོག་གི་ལོ་འཁོར་དགོངས་རྫོགས་ཆེན་མོ་དང་བསྟུན་ཏེ་༸སྐྱབས་རྗེ་དམ་པའི་བཀའ་དྲིན་རྗེས་དྲན་དུ་མོན་ཡུལ་ནས་གསར་དུ་རྙེད་པའི་བོན་གྱི་དཔེ་རྙིང་བདམས་བསྒྲིགས་ཞེས་པའི་དཔེ་དེབ་འདི་བཞིན་དཔར་སྐྲུན་བྱས་པ་ལགས།གཞན་ཡང་གོ་སྐབས་འདིའི་བརྒྱུད་ནས་མོན་ཡུལ་གྱི་ཨ་ཡ་བོན་པོ་ཀུན་གྲགས་ལགས་ཀྱིས་རྩ་ཆེའི་དཔེ་རྙིང་འདི་བཞིན་གཅེས་ཉར་དང་ང་ཚོར་གཡར་པོ་གནང་བ་དང་།གཡུང་དྲུང་བོན་གྱི་དཔེ་མཛོད་ཁང་གི་ཉམས་ཞིབ་སྡེ་ཚན་གྱི་འགན་འཛིན་དགེ་བཤེས་གཡུང་དྲུང་སྐལ་བཟང་ལགས་ནས་དཔེ་སྒྲིག་ལས་རོགས་དང་དཔེ་རྙིང་ཁག་དང་ཞིབ་བསྡུར་གྱིས་གླེང་བརྗོད་བྲིས་གནང་བ་བཅས་ལ་ངེད་རྒྱུན་ལས་ཐུན་མོང་གིས་ཐུགས་རྗེ་ཆེ་ཞུ་བ་དང་བཅས།